CELEX: 32015R0728
Language: el
Date: 2015-05-06
Title: Κανονισμός (ΕΕ) 2015/728 της Επιτροπής, της 6ης Μαΐου 2015, για την τροποποίηση του ορισμού των ειδικών υλικών κινδύνου στο παράρτημα V του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (Κείμενο που παρουσιάζει ενδιαφέρον για τον ΕΟΧ)

7.5.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 116/1
            
         ΚΑΝΟΝΙΣΜΌΣ (ΕΕ) 2015/728 ΤΗΣ ΕΠΙΤΡΟΠΉΣ
   της 6ης Μαΐου 2015
   για την τροποποίηση του ορισμού των ειδικών υλικών κινδύνου στο παράρτημα V του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (1), και ιδίως το άρθρο 23 πρώτο εδάφιο,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 999/2001 καθορίζει τους κανόνες για την πρόληψη, τον έλεγχο και την εξάλειψη των μεταδοτικών σπογγωδών εγκεφαλοπαθειών (ΜΣΕ) στα ζώα. Εφαρμόζεται στην παραγωγή και στη διάθεση στην αγορά ζώντων ζώων και προϊόντων ζωικής προέλευσης και, σε ορισμένες συγκεκριμένες περιπτώσεις, στις εξαγωγές τους.
            
         
               (2)
            
            
               Ο κανονισμός (ΕΚ) αριθ. 999/2001 προβλέπει ότι τα ειδικά υλικά κινδύνου (ΕΥΚ) πρέπει να αφαιρούνται και να καταστρέφονται σύμφωνα με το παράρτημα V του εν λόγω κανονισμού. Σύμφωνα με το εν λόγω παράρτημα, τα ΕΥΚ περιλαμβάνουν τα έντερα από το δωδεκαδάκτυλο έως το ορθό και το μεσεντέριο των βοοειδών όλων των ηλικιών.
            
         
               (3)
            
            
               Στην ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο — Οδικός χάρτης ΜΣΕ 2 — έγγραφο στρατηγικής για τις μεταδοτικές σπογγώδεις εγκεφαλοπάθειες για την περίοδο 2010-2015, της 16ης Ιουλίου 2010 (2), προβλέπεται ότι οποιαδήποτε τροποποίηση του σημερινού καταλόγου ειδικών υλικών κινδύνου που αναφέρονται στο παράρτημα V του κανονισμού (ΕΚ) αριθ. 999/2001 [«κατάλογος των ειδικών υλικών κινδύνου (ΕΥΚ)»] θα πρέπει να βασίζεται σε νέες εξελισσόμενες επιστημονικές γνώσεις, ενώ θα διατηρείται ταυτόχρονα το υφιστάμενο υψηλό επίπεδο προστασίας των καταναλωτών στην Ευρωπαϊκή Ένωση.
            
         
               (4)
            
            
               Στις 13 Φεβρουαρίου 2014, η Ευρωπαϊκή Αρχή για την Ασφάλεια των Τροφίμων (EFSA) εξέδωσε επιστημονική γνώμη σχετικά με τον κίνδυνο εκδήλωσης ΣΕΒ στα έντερα και στο μεσεντέριο βοοειδών (3) (στο εξής: γνωμοδότηση EFSA), η οποία παρέχει ένα ποσοτικό προσδιορισμό του ύψους της μολυσματικότητας στα διάφορα μέρη των εντέρων και στο μεσεντέριο βοοειδών. Σύμφωνα με τη γνωμοδότηση της EFSA, στα βοοειδή που έχουν μολυνθεί με ΣΕΒ, i) έως την ηλικία των 36 μηνών, περισσότερο από το 90 % της μολυσματικότητας της ΣΕΒ συνδέεται με τα τελευταία 4 μέτρα του λεπτού εντέρου και με το τυφλό έντερο· ii) μεταξύ 36 και 60 μηνών, υπάρχει σημαντική διακύμανση από ζώο σε ζώο όσον αφορά τη σχετική συμβολή των εντερικών και μεσεντερικών δομών στο σύνολο της μολυσματικότητας· iii) από 60 μηνών, περισσότερο από το 90 % της μολυσματικότητας της ΣΕΒ συνδέεται με τα μεσεντερικά νεύρα και το σύνολο των κοιλιακών και μεσεντερικών γαγγλίων· iv) το δωδεκαδάκτυλο, το ορθό και οι μεσεντερικοί λεμφαδένες συμβάλλουν λιγότερο από το 0,1 % στο σύνολο της μολυσματικότητας σε ένα μολυσμένο ζώο ανεξαρτήτως ηλικίας κατά τη στιγμή της σφαγής. Η γνωμοδότηση της EFSA αναφέρει επίσης ότι η συνολική μολυσματικότητα που συνδέεται με τους εν λόγω ιστούς κυμαίνεται ανάλογα με την ηλικία του μολυσμένου ζώου, και φθάνει στο μεγαλύτερο ύψος της σε ζώα ηλικίας κάτω των 18 μηνών, ενώ μειώνεται σταδιακά σε ζώα ηλικίας άνω των 60 μηνών.
            
         
               (5)
            
            
               Τα μεσεντερικά νεύρα και το σύνολο των κοιλιακών και μεσεντερικών γαγγλίων είναι ιστοί που συνδέονται με το μεσεντέριο και το μεσεντερικό λίπος και, επομένως, πρακτικά δεν μπορούν να διαχωριστούν τα μεν από τα δε.
            
         
               (6)
            
            
               Στον κατάλογο των ισχυόντων ΕΥΚ πρέπει να αποφεύγονται κατά το δυνατόν οι διαφορές βάσει της ηλικίας του σφαγέντος ζώου, ώστε να διασφαλίζεται ότι οι κανόνες για την αφαίρεση των ΕΥΚ είναι λειτουργικοί χωρίς να είναι αδικαιολόγητα περίπλοκοι. Επομένως, προκειμένου να διατηρηθεί ένα υψηλό επίπεδο προστασίας της ανθρώπινης υγείας, θα πρέπει τα τελευταία τέσσερα μέτρα του λεπτού εντέρου, το τυφλό και το μεσεντέριο (που δεν μπορούν να διαχωριστούν από τα μεσεντερικά νεύρα, το σύνολο των κοιλιακών και μεσεντερικών γαγγλίων και από το μεσεντερικό λίπος) να παραμείνουν στον κατάλογο των ΕΥΚ για τα ζώα όλων των ηλικιών.
            
         
               (7)
            
            
               Στην επιστημονική γνωμοδότηση της EFSA σχετικά με την αναθεώρηση της ποσοτικής αξιολόγησης των κινδύνων (ΠΑΚ) όσον αφορά τον κίνδυνο ΣΕΒ που ενέχουν οι μεταποιημένες ζωικές πρωτεΐνες (ΜΖΠ) που δημοσιεύθηκε το 2011 (4), αναφέρεται ότι το 90 % του συνολικού ποσού της μολυσματικότητας σε μια κλινική περίπτωση ΣΕΒ συνδέεται με ιστούς του κεντρικού και περιφερειακού νευρικού συστήματος, και περίπου το 10 % με τον περιφερικό ειλεό. Η υπολειπόμενη μολυσματικότητα στα τμήματα των εντέρων, εκτός από τα τελευταία τέσσερα μέτρα του λεπτού εντέρου και το τυφλό έντερο μπορεί να θεωρηθεί αμελητέα. Η πλήρης εξάλειψη του κινδύνου δεν αποτελεί ρεαλιστικό στόχο για οποιαδήποτε απόφαση διαχείρισης κινδύνου.
            
         
               (8)
            
            
               Ο αποκλεισμός από τον κατάλογο των ΕΥΚ του δωδεκαδάκτυλου, του παχέος και του λεπτού εντέρου, εκτός από τα τελευταία τέσσερα μέτρα, θα οδηγήσει στην καλύτερη εναρμόνιση του καταλόγου των ΕΥΚ της ΕΕ με τα διεθνή πρότυπα. Πράγματι, όσον αφορά τα έντερα ή το μεσεντέριο βοοειδών, το άρθρο 11.4.14 του κώδικα υγείας χερσαίων ζώων του OIE συνιστά να μην διατίθεται στο εμπόριο ο περιφερικός ειλεός (το τελευταίο μέρος του λεπτού εντέρου) των βοοειδών όλων των ηλικιών που προέρχονται από χώρες με ελεγχόμενο κίνδυνο ΣΕΒ και απροσδιόριστο κίνδυνο ΣΕΒ. Επομένως, δεν υπάρχει σύσταση του OIE για μη διάθεση στο εμπόριο των υπόλοιπων τμημάτων των εντέρων ή του μεσεντέριου των βοοειδών.
            
         
               (9)
            
            
               Βάσει της γνωμοδότησης της EFSA και των συστάσεων του κώδικα υγείας χερσαίων ζώων του OIE, ο κατάλογος των ΕΥΚ για τα βοοειδή θα πρέπει να τροποποιηθεί, ώστε να συμπεριληφθούν τα τέσσερα τελευταία μέτρα του λεπτού εντέρου, το τυφλό και το μεσεντέριο (που δεν μπορούν να διαχωριστούν από τα μεσεντερικά νεύρα, το σύνολο των κοιλιακών και μεσεντερικών γαγγλίων και το μεσεντερικό λίπος), αλλά να αποκλειστούν τα υπόλοιπα μέρη των εντέρων των βοοειδών, δηλαδή το δωδεκαδάκτυλο, το παχύ και το λεπτό έντερο, εκτός από τα τελευταία τέσσερα μέτρα.
            
         
               (10)
            
            
               Επομένως, το παράρτημα V του κανονισμού (ΕΚ) αριθ. 999/2001 θα πρέπει να τροποποιηθεί αναλόγως.
            
         
               (11)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για τα φυτά, τα ζώα, τα τρόφιμα και τις ζωοτροφές,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο παράρτημα V του κανονισμού (ΕΚ) αριθ. 999/2001, το σημείο 1 στοιχείο α) περίπτωση iii) αντικαθίσταται από το ακόλουθο κείμενο:
   
      
                  «iii)
               
               
                  οι αμυγδαλές, τα τελευταία τέσσερα μέτρα του λεπτού εντέρου, το τυφλό και το μεσεντέριο ζώων ανεξαρτήτως ηλικίας»
               
            
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 6 Μαΐου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 147 της 31.5.2001, σ. 1.
   
      (2)  Ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο Οδικός χάρτης ΜΣΕ 2 Έγγραφο στρατηγικής για τις μεταδοτικές σπογγώδεις εγκεφαλοπάθειες για την περίοδο 2010-2015· COM(2010)384 τελικό.
   
      (3)  ΕFSA Journal 2014· 12 (2): 3554.
   
      (4)  EFSA Journal 2011·9(1):1947.